Document ID: 32005R0252

UREDBA KOMISIJE (ES) št. 252/2005
z dne 14. februarja 2005
o spremembi Uredbe (ES) št. 349/2003 o začasni ustavitvi vnosa osebkov nekaterih prosto živečih živalskih in rastlinskih vrst v Skupnost
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (1) in zlasti točke 2 člena 19 Uredbe,
po posvetovanju s Skupino za strokovno presojo,
ob upoštevanju naslednjega:
(1)
Člen 4(6) Uredbe (ES) št. 338/97 določa, da lahko Komisija določi omejitve za vnos nekaterih vrst v Skupnost v skladu s pogoji, določenimi v točkah (a) do (d) navedenega člena.
(2)
Seznam vrst, katerih vnos v Skupnost je začasno ustavljen, je bil nazadnje določen z Uredbo Komisije (ES) št. 349/2003 z dne 25. februarja 2003 o začasni ustavitvi vnosa osebkov nekaterih prosto živečih živalskih in rastlinskih vrst v Skupnost (2).
(3)
Zaradi širitve Evropske unije na 25 držav članic z dne 1. maja 2004 je potrebno vse predhodne začasne ustavitve v zvezi z vrstami, ki izvirajo iz novih držav članic, izbrisati iz tega seznama.
(4)
Na podlagi najnovejših informacij je Skupina za strokovno presojo sklenila, da bo ohranitveno stanje nekaterih vrst, navedenih v Prilogah A in B k Uredbi Sveta (ES) št. 338/97, resno ogroženo, če njihov vnos iz nekaterih držav porekla v Skupnost ne bo začasno ustavljen, pri čemer so te vrste in države porekla naslednje:
-
Blastomussa spp., Cynarina lacrymalis, Plerogyra spp., Trachyphyllia geoffroyi iz Indonezije (vsi osebki razen osebki iz marikulture na umetnih substratih),
-
Chamaeleo gracilis iz Benina (prosto živeči osebki in osebki iz farmske gojitve),
-
Euphorbia bulbispina in Euphorbia guillauminiana iz Madagaskarja,
-
Geochelone pardalis iz Mozambika (osebki iz farmske gojitve),
-
Mantella aurantiaca, Pachypodium rosulatum, Pachypodium sofiance iz Madagaskarja,
-
Naja spp. iz Ljudske demokratične republike Laos,
-
Psittacus erithacus iz Nigerije,
-
Ursus arctos iz province Britanska Kolumbija, Kanada (lovske trofeje).
(5)
Skupina za strokovno presojo je tudi sklenila, da začasna ustavitev vnosa vrste Psittacus erithacus iz Demokratične republike Kongo v Skupnost ni več utemeljena na podlagi njenega ohranitvenega stanja.
(6)
Skupina za strokovno presojo je sklenila, da vnos Chrysemys picta in Oxyura jamaicensis v Skupnost predstavlja ekološko grožnjo prosto živečim živalskim in rastlinskim vrstam, ki so v Skupnosti domorodne in ga je zato treba začasno ustaviti.
(7)
Potekalo je posvetovanje z vsemi državami porekla vrst, za katere veljajo nove omejitve vnosa v Skupnost v skladu s to uredbo.
(8)
Člen 41 Uredbe Komisije (ES) št. 1808/2001 z dne 30. avgusta 2001 o določitvi podrobnih pravil za izvajanje Uredbe Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi (3) vsebuje določbe glede tega, kako naj države članice izvajajo omejitve, ki jih je določila Komisija.
(9)
Prilogo k Uredbi (ES) št. 349/2003 je zato treba ustrezno spremeniti in zaradi jasnosti nadomestiti.
(10)
Ukrepi, predvideni v tej uredbi, so skladni z mnenjem Odbora za trgovino s prosto živečimi živalskimi in rastlinskimi vrstami -
SPREJELA NASLEDNJO UREDBO:
Člen 1
Priloga k Uredbi (ES) št. 349/2003 se nadomesti s prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. februarja 2005

Labels: 3
5
20